《寄外弟赵楠才仲》
宋代·吕本中

长年更多疾，念尔不能忘。梦去关山静，书来道里长。

形骸且憔悴，草木自苍唐。古县疏还往，微官绝簸扬。

颇闻能吏事，仍不废文章。客舍襄江下，人家筑水傍。

屡成千里目，虚断九回肠。我老知无用，身闲欲半藏。

预愁章服裹，仍怯簿书忙。事业烦诗卷，生涯在药囊。

得非嵇叔懒，宁似次公狂。野桧多鳞甲，寒松半雪霜。

高天一雁远，小径百年荒。每惜朱丝断，空怀素锦张。

旧交浑潦倒，此语更微茫。欲判五斗米，先寻百本桑。

残羹得共啜，薄酒要同尝。匣里出鸣剑，眼中除眯糠。

未容窥突奥，虚自倚门墙。指点飞鸿路，何人识故乡。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。